b'\n_START_ARTICLE_\nKotikuri\n_START_PARAGRAPH_\nKotikuri tarkoittaa talon is\xc3\xa4nn\xc3\xa4n oikeutta ja velvollisuutta huolehtia palvelusv\xc3\xa4kens\xc3\xa4 ja lastensa hyvist\xc3\xa4 tavoista ja k\xc3\xa4yt\xc3\xb6ksest\xc3\xa4._NEWLINE_Vuonna 1664 vahvistettiin Ruotsissa is\xc3\xa4nn\xc3\xa4n oikeus kurittaa palvelijoitaan. Lis\xc3\xa4ksi kirkolliset s\xc3\xa4\xc3\xa4d\xc3\xb6kset ohjasivat perheen sis\xc3\xa4isi\xc3\xa4 suhteita. Vuoden 1664 asetus heijasti voimakkaasti n\xc3\xa4kemyst\xc3\xa4, ett\xc3\xa4 kaikki oli saatava is\xc3\xa4nn\xc3\xa4n valvonnan ja vastuun alle. Is\xc3\xa4nn\xc3\xa4n velvollisuus oli kurittaa lapsiaan, ja h\xc3\xa4nen oli huolehdittava heid\xc3\xa4n tapojensa puhtaudesta. Jokap\xc3\xa4iv\xc3\xa4isess\xc3\xa4 el\xc3\xa4m\xc3\xa4ss\xc3\xa4, ty\xc3\xb6ss\xc3\xa4, kasvatuksessa ja hyvien tapojen yll\xc3\xa4pidossa valtaa k\xc3\xa4ytettiin n\xc3\xa4in talojen seinien sis\xc3\xa4puolella, sill\xc3\xa4 is\xc3\xa4nt\xc3\xa4 ratkaisi, milloin ja miten kotikuria harjoitettiin. Esivalta salli h\xc3\xa4nen k\xc3\xa4ytt\xc3\xa4\xc3\xa4 mahtiaan niin kauan, kun kaikki meni hyvin. Jos perheenp\xc3\xa4\xc3\xa4 ep\xc3\xa4onnistui kotikurin yll\xc3\xa4pidossa, viranomaiset puuttuivat asiaan armotta._NEWLINE_Englannin yleinen laki salli aikoinaan lasten kohtuullisen ruumiillisen kurituksen sek\xc3\xa4 kotona ett\xc3\xa4 koulussa. Vuonna 1904 s\xc3\xa4\xc3\xa4detty Laki lapsiin kohdistuvasta julmuudesta salli edelleen alaik\xc3\xa4isten kohtuullisen kurituksen, kun siihen oli aihetta. Samoin aviomies sai kurittaa vaimoaan. T\xc3\xa4m\xc3\xa4 poistettiin laista vuonna 1891.'